"Ftaħna s-suq, illiberalizzajna s-sistema u kissirna l-burokrazija. Dawn ir-regolamenti l-ġodda se jsaħħu l-logħba Maltija" – Bjorn Vassallo
Ġunju 10, 2020 Aġġornata 10 Ta' Ġunju, 2020 6:57pm F'konferenza tal-aħbarijiet li saret dalgħodu, il-President u s-Segretarju Ġenerali tal-Malta Football Association, spjegaw ir-regolamenti u r-riformi l-ġodda dwar Sezzjoni IV tar-regolamenti tal-MFA li jittrattaw dwar Status and Transfer of Players (RSTP) u li daħlu fis-seħħ fil-futbol Malti minn wara l-Kunsill ta' nhar it-Tnejn li għadda. Bid-deċiżjoni tal-Kunsill tneħħew kull tip ta' parametri li kienu għadhom jeżistu fil-futbol Malti biex issa kull plejer professjonali għandu d-dritt li jiċċaqaq fejn irid u ma' min irid hekk kif jispiċċalu l-kuntratt mal-klabb u kull plejer amateur huwa liberu li jiċċaqlaq, saħansitra t-tfal fin-nurseries tal-futbol. Vassallo qal li il-proċess tal-bdil ta' dawn ir-regolamenti kien beda fl-2011 meta kien sar bejn l-Unjoni Ewropea, l-FIFA u l-UEFA, minħabba pressjoni li kienet qed tinbena biex jiġi r-rispettat il-'Freedom Of Movement' fil-futbol. Fl-2012 kien iffirmat ftehim bejn l-imsieħba internazzjonali u lokalment bdew ukoll in-negozjati bejn l-imsieħba soċjali fuq il-qafas regolatorju. Il-President tal-MFA qal li sa dak iż-żmien kien għad fadal ħafna pajjiżi li mhux jirrispettaw id-deċiżjoni tal-Qorti tal-'Bosman Rule' li kienet ittieħdet fl-1995 fosthom Malta. Vassallo fakkar li l-Kummissarju tat-Tfal ta' dak iż-żmien, Helen D'Amato, kienet qajmet din il-kwistjoni ħafna drabi u kien wiegħed li se jagħmel minn kollox biex l-MFA tiġi konformi. Il-pressjoni fuq l-MFA kienet għax it-tfal ma setgħux jirreġistraw minn klabb għal ieħor liberalment. It-'task force' tal-UEFA kienet ġiet f'Malta f'tour li kienet qed tagħmel madwar l-Ewropa biex tiddiskuti r-rekwiżiti minimi li kellu jaddotta kull pajjiż fit-territorju Ewropej u pajjiżna kien is-17-il tappa mill-55 pajjiż tal-Ewropa. Bjorn Vassallo qal li ftit tas-snin ilu, meta hu kien għadu Segretarju Ġenerali, l-Assoċjazzjoni kienet bdiet il-proċess li wassal sal-ġurnata tal-lum fejn l-MFA kellha l-obbligu li r-regolamenti jkunu emendati sal-aħħar tal-istaġun 2019-20. Oriġinarjament il-proposti kellhom jersqu quddiem il-Kunsill tal-MFA f'Marzu li għadda iżda minħabba l-pandemija kollox ġie pospost għal Ġunju. "Kieku ma ttieħitdx dan il-vot fil-kunsill favur dawn ir-regolamenti kien hemm ir-riskju li jittieħdu sanzjonijiet kontra Malta mill-FIFA. Wisq probabbli li l-FIFA kienet timponi dawn ir-regolamenti fuq l-MFA b'mod tassativ. Bid-deċiżjoni tal-Kunsill, ftaħna s-suq, illiberalizzajna s-sistemà u kissirna l-burokrazija. Dawn ir-regolamenti l-ġodda se jsaħħu l-logħba Maltija," qal Bjorn Vassallo. Il-President tal-MFA qal li l-Kunsill tat-Tnejn kien wieħed storiku għax skont hu, inbiddlu regolamenti fil-futbol lokali li kienu ilhom hemm snin twal u li fil-kuntest tal-lum ma kienux jgħinu. Hu qal li llum f'Malta nfetaħ is-suq u l-MFA ġiet konformi mar-regolamenti tal-FIFA, billi ngħatat il-libertà. Hu qal li minn dan l-istaġun se jidħlu fis-seħħ bidliet anke fil-kompetizzjonijiet tal-MFA, bit-Tieni u t-Tielet Diviżjoni amalgamati f'kampjonat wieħed tad-dillettanti biex fil-futur qarib il-klassifikazzjoni tal-klabbs tinqasam bejn professjonali, dilettanti u non-league. Permezz tar-riforma fil-liċenzjar, li se tidħol fis-seħħ qabel l-istaġun 2021/22, l-MFA se tkun qed timplimenta kriterji importanti biex issaħħaħ il-governanza u l-operat tal-klabbs fil-livelli differenti. "Dan kollu kellu jseħħ fil-120 sena anniversarju tal-MFA. Irridu nfakkar li llum hawn aktar minn 13,000 persuna affiljati mal-futbol Malti u li jitħallsu aktar minn €1,000,000 f'taxxi fis-sena. Dan iffisser kemm il-futbol f'pajjiżna huwa kontributur importanti mhux biss għal parti soċjali imma anke għall-parti ekonomika," qal Vassallo. Bjorn Vassallo rringrazzja lil dawk kollha li kienu nvoluti f'dawn id-diskussjonijiet u n-negozjati sa mill-ewwel ġurnata tagħhom fejn intweriet maturità u pożittivita biex il-futbol Malti jkun jista' jiġġedded. Hu sostna li l-klabbs issa jridu jiġu sostnuti u fakkar li llum il-klabbs huma entitajiet ta' negozju u għalhekk se jibda proċess ta' 'corporate restructuring' biex fil-livell professjonali jkunu jistgħu jsiru kumpaniji . Mistoqsi minn TVMSport jekk l-MFA hux se tkun qed tikkontrolla aktar il-kuntratti tal-plejers u tagħmel ċerta li kulħadd qed iħallas it-taxxi kif suppost, Vassallo sostna li d-deċiżjoni tal-Gvern ftit ta' snin ilu li t-taxxa għall-atleti sportivi tkun ta' 7.5% tagħmilha konvenjenti għal kulħadd fl-isport biex jiddikkjara d-dħul tiegħu kollu mingħajr abbużi. "L-atleti jħallsu 7.5%. Ir-rata vantaġġjuża u ħadd ma jaqbillu ma jiddikkjarax kollox. Hemm sanzjonijiet ibsien għal min jinqabad jikser ir-regolamenti tagħna u eventwalment il-Liġi," qal Vassallo. X'se jġibu magħhom dawn il-bidliet? Fil-konferenza tkellem ukoll Angelo Chetcuti, is-Segretarju Ġenerali tal-MFA fejn spjega li dan kien proġett kbir bejn il-klabbs, il-plejers u l-Assoċjazzjoni. Chetcuti qal li dawn ir-regolamenti huma maqsuma bejn il-plejers professjonali u dawk amateurs. "Għal ħafna snin kellna 'standard contract.' Issa hemm formola diġitali li trid timtela sa fejn wieħed jista'. Din il-bidla nxebbaha ħafna bħal dik ta' meta konna ntroduċejna l-COMET," qal Chetcuti. Is-Segretarju Ġenerali spjega li dawn ir-regolamenti huma mibnija fuq diversi pilastri biex jipproteġu lil kulħadd, fosthom; ir-rispett tal-kuntratt, il-mekkaniżmu ta' kumpens jekk jinkiser il-kuntratt, ir-rekwiżiti li għandu bżonn plejer amateur, proviżorji speċjali tal-kuntratt bejn il-plejers professjonali u l-klabbs u t-tneħħija tat-transfer list li kienet saret xi ħaġa antika għall-futbol modern. Angelo Chetcuti qal li plejer amateur seta' jilgħab fil-kampjonati ż-żgħar tal-Assoċjazzjonijiet Membri iżda mill-bieraħ l-ebda plejer ma jista' jagħmel dan, apparti fil-futsal. "Fil-bidu tad-diskussjonijiet konna mili 'l bogħod minn xulxin, iżda bid-diskussjoni u d-djalogu qbilna u wasalna u ta' dan nixtieq nirringrazzja lill-partijiet kollha," qal l-Avukat Chetcuti.